Embūtes iela (Rīga)
Šis raksts ir par ielu Rīgā. Par citām jēdziena Embūtes iela nozīmēm skatīt nozīmju atdalīšanas lapu. Embūtes iela ir iela Rīgā, Kurzemes rajonā, vēsturiskajā Iļģuciemā, Dzirciema apkaimē. Embūtes iela sākas krustojumā ar Buļļu ielu un Dzegužu ielu (savienojums nav iespējams autotransportam) un beidzas krustojumā ar Viļņas ielu. Līkumotā Embūtes iela daļēji iet paralēli vēlāk izbūvētajai, taisnajai Dzegužu ielai un ir arī tās turpinājums. Kopējais ielas garums ir 400 metri un tā klāta ar asfalta un grants segumu. Embūtes ielā pārsvarā ir savrupmāju apbūve. Daļā Embūtes ielas ir saglabājusies vēsturiskā Iļģuciema koka apbūve. Vienīgā sabiedriskā celtne ir Svētā Jāzepa katoļu baznīca (Embūtes ielā 14), kas sākotnēji arī bijusi dzīvojamā ēka. Līdzās ielai atrodas Dzegužkalna estrāde. Vidusdaļā Embūtes iela ir ap Dzegužkalnu izveidotā parka ziemeļrietumu robeža. Iela nosaukta Embūtes — ciema Dienvidkurzemes novadā — vārdā.